**Budapesti Műszaki és Gazdaságtudományi Egyetem**

**Villamosmérnöki és Informatikai Kar**

**Kari Hallgatói Önkormányzat**

**Szervezeti és Működési Szabályzat**

**6. melléklet

A Kari Hallgatói Szavazás és Kari Hallgatói Fórum ügyrendje**

A Hallgatói Önkormányzat Alapszabálya (továbbiakban: Alapszabály) szerint a választójog általános és egyenlő, a szavazás közvetlen és titkos. Annak érdekében, hogy a választójog gyakorlása, a választási, szavazási eljárás demokratikus és megfelelő biztosítékokkal övezett legyen, a Villamosmérnöki és Informatikai Kar Hallgatói Képviselet (továbbiakban: HK) – a VIK HÖK SZMSZ 6. mellékleteként – a következő ügyrendet alkotja.

1. **Általános szabályok**
	1. Az Ügyrend célja, hogy a hallgatók, a jelöltek, valamint a Szavazási Bizottság egységes, áttekinthető és egyszerű eljárási szabályok alapján, törvényes keretek között gyakorolhassák a választásokkal kapcsolatos jogaikat.
	2. Az Ügyrend alkalmazási köre:
		1. a hallgatói képviselők választása (Tisztújítás);
		2. a Kari Hallgatói Szavazás lebonyolítása.
	3. A választási eljárás szabályainak alkalmazása során a választásban érintett résztvevőknek érvényre kell juttatniuk az alábbi alapelveket:
		1. a választás tisztaságának megóvása, a választási csalás megakadályozása;
		2. önkéntes részvétel a jelölésben, a választási kampányban, a szavazásban;
		3. esélyegyenlőség a jelöltek között;
		4. jóhiszemű és rendeltetésszerű joggyakorlás;
		5. jogorvoslat lehetősége és pártatlan elbírálása;
		6. a választás eredményének gyors és hiteles megállapítása.
	4. A Választást legkésőbb 14 nappal a Szavazás első napja előtt kell kitűzni. A Választást úgy kell kitűzni, hogy a Szavazás egyik napja se essen nemzeti ünnepre vagy a Munka Törvénykönyve szerinti munkaszüneti napra.
	5. Az Ügyrendben meghatározott határidők jogvesztők, azok - ha az Ügyrend másképpen nem rendelkezik - a határidő utolsó napján 16 órakor járnak le.
	6. A napokban megállapított határidőket a naptári napok szerint kell számítani.
2. **A választási eljárás nyilvánossága**
	1. A Szavazási Bizottságok működése és tevékenysége, valamint a Szavazási Bizottságok rendelkezésére álló adatok – az Ügyrendben megállapított kivétellel - nyilvánosak. A választási eljárás nyilvánossága nem sértheti a szavazás titkosságát és a személyhez, valamint a személyes adatok védelméhez fűződő jogokat.
	2. A választással kapcsolatos tudnivalókról (így a szavazás helyéről és idejéről, a jelölés menetéről, a névjegyzék megtekinthetőségéről, a névjegyzékbe vételről, a szavazás módjáról) a HK hivatalos csatornáin és a tanulmányi nyilvántartó rendszer üzenetküldési funkcióján keresztül kell tájékoztatni a hallgatókat.
	3. A Szavazási Bizottság tagjainak nevét, a Szavazási Bizottság hivatali helyiségének címét valamint a Szavazási Bizottság elnökének elérhetőségét a hivatalos információs csatornákon közzé kell tenni.
	4. A Szavazási Bizottság a HK közreműködésével gondoskodik arról, hogy a hallgatók a választási tudnivalókról, a szavazás módjáról általános tájékoztatást és kérdéseikre felvilágosítást kapjanak.
	5. A Szavazás folyamán a Választás befejezése előtt a Szavazási Bizottság a szavazók számáról és arányáról tájékoztatást adhat.
	6. A sajtó képviselői jelen lehetnek a Szavazási Bizottságok munkájánál, tevékenységüket azonban nem zavarhatják.
3. **A választójogosultság nyilvántartása**
	1. A Bizottság elnöke a Szavazás kihirdetését követő 2 munkanapon belül köteles a Szavazás lebonyolításához szükséges hallgatói adatokat hivatalos úton elkérni a Kancelláriától.
	2. A Bizottság elnökének kérését követő 3 munkanapon belül az Egyetem tanulmányi nyilvántartó rendszerének adatai alapján a Kancellária összeállítja az adott Szavazáson választójoggal rendelkezők névjegyzékét, és ezeket a Bizottság elnökének rendelkezésére bocsátja a fent megadott határidőn belül.
	3. Tisztújító Szavazás esetén a névjegyzékbe fel kell venni azokat a választójoggal rendelkező személyeket, akiknek a Karral aktív hallgatói jogviszonyuk van. A nem az Alapszabály 18. § (3) bekezdés a), b) és e) pontokban meghatározott hatáskörben összehívott Szavazás esetén a Kar az Alapszabály 16. § (1) bekezdésben meghatározott hallgatóinak, a Szavazás összehívója által meghatározott részhalmazát kell felvenni a névjegyzékbe.
	4. A névjegyzéket úgy kell összeállítani, hogy alkalmas legyen a hallgató azonosítására. A névjegyzék tartalmazza a hallgató:
		1. családi és utónevét;
		2. diákigazolvány számát;
		3. tanulmányi rendszerbeli azonosítóját (továbbiakban: Neptun kód);
		4. lakcímét;
		5. anyja nevét;
		6. névjegyzékbeli sorszámát.
	5. A névjegyzék legkésőbb a Szavazás megkezdése előtt 10 nappal elérhetővé válik a HK hivatalos csatornáin, és a Szavazás megkezdése előtti 2. munkanap kezdetéig marad elérhető.
	6. A megtekinthető névjegyzék a választójoggal rendelkező hallgatók Neptun kódját tartalmazza. A Szavazási Bizottság elnökével egyeztetve, a névjegyzék és az értesítők technikai elkészítését a hallgatók személyi adatainak nyilvántartását kezelő Kancellária végzi. Az értesítő kiküldéséért a Szavazási Bizottság elnöke a felelős.
	7. Az a hallgató, aki nem kapja meg az értesítőt, azt a Szavazási Bizottság elnökétől igényelheti.
	8. A Szavazási Bizottság elnöke:
		1. a névjegyzékből törvénysértően kihagyott,
		2. a névjegyzék elkészítése után választójogot szerzett, valamint
		3. a választójogát visszanyert hallgatót utólag felveszi a névjegyzékbe, és erről a hallgatót értesítő megküldésével tájékoztatja.
	9. A Szavazási Bizottság vezetője törli a névjegyzékből azt, aki elvesztette választójogát.
	10. A módosított névjegyzék a kari Hallgatói Képviselet irodájában a szavazást megelőző 2. munkanapig megtekinthető.
	11. A névjegyzékből való kihagyás, illetőleg törlés, vagy a névjegyzékbe való felvétel miatt a névjegyzék közszemlére tételének időtartama alatt lehet kifogást benyújtani.
	12. A névjegyzékből való kihagyás, illetőleg törlés, vagy a névjegyzékbe való felvétel miatt benyújtott kifogást a Szavazási Bizottság elnökéhez kell benyújtani, aki a kifogásról legkésőbb a beérkezését követő napon dönt.
	13. Ha a Szavazási Bizottság vezetője a kifogásnak helyt ad, a névjegyzéket, illetőleg a külképviseleti névjegyzék módosítását kéri a Kancelláriától.
	14. Ha a Szavazási Bizottság elnöke a kifogásnak nem ad helyt, a kifogást legkésőbb a beérkezését követő napon megküldi a Hallgatói Jogorvoslati Bizottságnak.
	15. Ha a Hallgatói Jogorvoslati Bizottság a kifogást alaposnak tartja, elrendeli a névjegyzék módosítását, ellenkező esetben a kifogást elutasítja.
	16. A Szavazási Bizottság elnökének döntését és a Hallgatói Jogorvoslati Bizottság határozatát az érintettel és azzal, aki a kifogást benyújtotta, a Hallgatói Jogorvoslati Bizottság határozatát a Szavazási Bizottság elnökével is közölni kell.
	17. A névjegyzék elektronikusan is összeállítható. Elektronikus névjegyzéket csak a szavazáson való részvétel (másodpercre) pontos idejének tárolására is alkalmas adatbázis segítségével lehet vezetni. Az elektronikus névjegyzéket úgy kell üzemeltetni, hogy azon módosítást – a 8. § (11) pontban írt kivétellel – csak a Szavazási Bizottság elnökével egyeztetve a Kancellária végezhessen. A névjegyzékben való valamennyi módosítást fel kell jegyezni. Az adatbázis logját a jegyzőkönyvhöz csatolni kell.
4. **A Szavazási Bizottság döntése**
	1. A Szavazási Bizottság testületként működik, döntéséhez a tagok többségének jelenléte és a jelen levő tagok többségének azonos tartalmú szavazata szükséges. Szavazni igennel vagy nemmel lehet.
	2. A Szavazási Bizottság üléséről jegyzőkönyv készül. A jegyzőkönyvben a kisebbségi véleményt is - indokaival együtt - rögzíteni kell. A jegyzőkönyv egy-egy másolati példányát a Szavazási Bizottság - kérésükre, ingyenesen - átadja a jelöltek képviselőinek.
	3. A Szavazási Bizottság köteles a döntéshozatalhoz szükséges tényállást megállapítani.
	4. A Szavazási Bizottság eljárásában minden olyan bizonyíték (különösen az irat, a kérelmező nyilatkozata, tanú nyilatkozata stb.) felhasználható, amely alkalmas a tényállás megállapításának megkönnyítésére. A Szavazási Bizottság által hivatalosan ismert és a köztudomású tényeket nem kell bizonyítani. A Szavazási Bizottság a bizonyítékokat egyenként és összességükben értékeli, és az ezen alapuló meggyőződése szerint állapítja meg a tényállást.
	5. A Szavazási Bizottság a kérelmező részére - kérésére - biztosítja a szóbeli nyilatkozattétel lehetőségét. Ez esetben az ellenérdekű fél számára is - ha jelen van - lehetővé kell tenni a szóbeli nyilatkozattételt.
	6. A Szavazási Bizottság határozattal dönt. A határozatot - meghozatala napján - írásba kell foglalni.
	7. A határozatnak tartalmaznia kell:
		1. a Szavazási Bizottság megnevezését, a határozat számát;
		2. a kérelmező nevét és lakóhelyét (székhelyét);
		3. az ügy tárgyának megjelölését;
		4. a rendelkező részben a Szavazási Bizottság döntését, a fellebbezés (hallgatói jogorvoslati felülvizsgálat iránti kérelem) lehetőségéről való tájékoztatást;
		5. az indokolásban a megállapított tényállást és az annak alapjául elfogadott bizonyítékokat, a kérelmező által megjelölt, de mellőzött bizonyítást és a mellőzés indokait, valamint azokat a jogszabályhelyeket, amelyek alapján a Szavazási Bizottság a határozatot hozta.
	8. Ha a határozatban név-, szám- vagy más elírás van, a Szavazási Bizottság a hibát kérelemre vagy hivatalból kijavíthatja. A számítási hibát tartalmazó határozat kijavítására csak akkor kerülhet sor, ha a számítási hiba kijavítása nem hat ki az ügy érdemére.
	9. A határozatot - ha jelen van, vagy ha elektronikus levélcíme rendelkezésre áll - a meghozatala napján, rövid úton kell közölni a kérelmezővel, valamint azzal, akire a határozat jogot vagy kötelezettséget keletkeztet vagy származtat.
	10. A határozat rövid úton való közlése:
		1. a jelen lévők részére a határozat átadásával;
		2. elektronikus dokumentum formájában (e-mail); vagy
		3. a kézbesítési megbízott részére az a) - b) pontban meghatározott módon történhet. A határozat rövid úton való közlésének módját (módjait) a kérelmező jelöli meg.
	11. A határozat közlésének tényét és módját az iratra fel kell jegyezni, az azt igazoló dokumentumot az ügyiratban el kell helyezni.
	12. A határozatot - ha arra az 4. § (10) a)szerint nem került sor - kézbesíteni kell az érintettnek.
	13. A határozat egy-egy másolati példányát - ingyenesen - át kell adni a Szavazási Bizottság tagjai részére.
	14. A Szavazási Bizottság határozatát - a személyes adatok kivételével - nyilvánosságra hozza.
5. **A választási kampány**
	1. A választási kampány a választás kitűzésétől a szavazás kezdetéig tart.
	2. A választás tényét hirdető, konkrét jelöltre való szavazásra nem ösztönző hirdetési tevékenység nem minősül kampánynak.
	3. A választási kampány végéig a jelöltek, kérdésben döntő szavazás esetén a választójoggal rendelkező hallgatók engedély nélkül készíthetnek plakátot. A plakát olyan sajtóterméknek minősül, amely engedély és bejelentés nélkül előállítható. Egyebekben a plakátra a sajtóról szóló jogszabályokat kell alkalmazni.
	4. Plakát - a (4) - (7) bekezdésben meghatározott kivételekkel - korlátozás nélkül elhelyezhető a szabad hirdetőfelületekre.
	5. Egyetemi épület falára, kerítésére plakátot elhelyezni kizárólag a felületet üzemeltető szervezeti egység – kollégiumi épület esetén a Kollégiumok Igazgatóság – hozzájárulásával lehet.
	6. Az Egyetem területén kívül plakátot elhelyezni tilos.
	7. A választási kampányt szolgáló önálló hirdetőberendezés elhelyezésére az Egyetem területén ezek elhelyezésére vonatkozó általános szabályokat kell alkalmazni.
	8. A plakátot úgy kell elhelyezni, hogy az ne fedje más jelölt plakátját, és károkozás nélkül eltávolítható legyen. A plakátot az, aki elhelyezte, vagy akinek érdekében elhelyezték, a szavazást követő 30 napon belül köteles eltávolítani.
	9. A kampány részeként a HK kiadhatja a kari lap választási különszámát. A különszámban választás esetén valamennyi jelöltnek, akinek szövege a Szavazási Bizottság által meghatározott időpontig beérkezik, illetve a kérdésben döntő szavazás esetén mindkét vélemény ismertetésének azonos teret kell adni.
6. **A jelölés menete**
	1. A jelöltet legkésőbb a jelölési időszak végéig kell bejelenteni az illetékes Szavazási Bizottságnál. A jelölés pontos módját a Szavazási Bizottság határozza meg.
	2. A jelölőlapnak tartalmaznia kell a jelölt családi és utónevét, személyi azonosítóját, lakcímét, valamint aláírásával a jelölt nyilatkozik arról, hogy
		1. választójoga van;
		2. a jelölést elfogadja;
		3. megválasztása esetén az egyes vagyonnyilatkozat-tételi kötelezettségekről szóló 2007. évi CLII. törvény szerint vagyonnyilatkozatot kész tenni;
		4. nincs olyan tisztsége, amely összeférhetetlen a képviselői megbízatással, illetőleg megválasztása esetén arról lemond.
	3. Ha a karon két vagy több azonos családi és utónevű hallgató kíván jelöltként indulni, a később bejelentett személy köteles gondoskodni arról, hogy - betűjelzés vagy második utónév feltüntetésével - a korábban bejelentett jelölttől megkülönböztethető legyen.
7. **A szavazás ideje és helye urnás szavazás esetén**
	1. Szavazni a hivatalos információs csatornákon meghirdetett helyszíneken és időpontokban lehet.
	2. Szavazni kizárólag személyesen lehet.
	3. A mozgásában gátolt hallgató szavazásának lehetővé tétele érdekében - kérésére – a Szavazási Bizottság legalább két tagja Budapesten belül mozgóurnával felkeresi. A mozgóurnát a hallgató e-mailben kérheti a Szavazási Bizottság elnökétől a megadott elérhetőségén.
	4. A szavazóhelyiséget a szavazás ideje alatt nem lehet bezárni, és a szavazást (a VIK HK SZMSZ 4. § (16) pontban írt esetet kivéve) nem lehet meghosszabbítani, vagy - rendkívüli esemény kivételével - szüneteltetni. Ha a szavazás napján a Szavazási Bizottság tagjainak a száma három alá csökken, vagy a szavazás elháríthatatlan külső ok miatt lehetetlenné vált, a szavazást a jelenlévők kötelesek azonnal felfüggeszteni, az urnát, továbbá az iratokat zárolni, és a felfüggesztés tényéről a Szavazási Bizottság elnökét a szavazás szabályos folytatásának biztosítása érdekében haladéktalanul értesíteni.
	5. A szavazás helyszíne (továbbiakban: szavazóhelyiség) kizárólag az Egyetem épületeiben és kollégiumaiban lehet.
	6. A szavazás céljára a szavazóhelyiségben egy vagy több urnát kell felállítani.
	7. A Szavazási Bizottságnak a hallgatók részére a szavazóhelyiségben tollat kell kihelyezni.
8. **A szavazás rendje**
	1. A Szavazás több napon, elektronikus névjegyzék esetén egyszerre több helyszínen is folyhat. A Szavazás valamennyi helyszínén külön-külön folyamatosan biztosítani kell a Szavazási Bizottság legalább két tagjának jelenlétét.
	2. A szavazás megkezdése egyetlen helyszínen történhet. Ekkor a Szavazási Bizottság valamennyi, a szavazás során használni kívánt urnának állapotát az elsőként szavazó hallgató - aki a Szavazási Bizottság tagja nem lehet - jelenlétében a szavazás megkezdése előtt megvizsgálja. A vizsgálat eredményét fel kell tüntetni a szavazási jegyzőkönyvben.
	3. Az urnákat az elsőként szavazó hallgató jelenlétében úgy kell lezárni, hogy azokból az urna szétszedése nélkül ne lehessen szavazólapot eltávolítani. Ezt követően a Szavazási Bizottság az urnába ellenőrző lapot helyez, amely tartalmazza az ellenőrző lap elhelyezésének időpontját, valamint a Szavazási Bizottság jelen levő tagjainak és az elsőként szavazó hallgatónak az aláírását.
	4. Amennyiben a szavazás során az urnák megtelnek, lehetőség van új urna lezárásra a (2) , és (3) bekezdésekben leírtak szerint.
	5. A Szavazási Bizottság egyik tagja a szavazás adott napra és helyszínre hirdetett záróidőpontjában a szavazást berekeszti. Azok a hallgatók, akik a szavazás helyén tartózkodnak, még szavazhatnak. Ezután a Szavazási Bizottság a szavazást ideiglenesen lezárja. A szavazás ideiglenes lezárása után szavazatot csak későbbi szavazási időpontban és helyszínen szabad elfogadni.
	6. A szavazás ideiglenes lezárásának időpontját a jegyzőkönyvben jelezni kell, az urnákat le kell zárni, a zárócímkét a Szavazási Bizottság jelenlévő tagjainak olyan módon kell aláírni és lepecsételni, hogy az urnába szavazat behelyezése, illetve abból szavazat kivétele a zárócímke látható megsértése nélkül ne legyen lehetséges.
	7. A Szavazási Bizottság elnöke köteles gondoskodni az urnák szavazónapok közötti őrzéséről. Az urnákhoz kizárólag a Szavazási Bizottság tagjai férhetnek hozzá. Az urnák nem őrizhetők a szavazásban illetékes kar Hallgatói Képviselete és az Egyetemi Hallgatói Képviselet helyiségeiben.
	8. A szavazás újrakezdésekor ellenőrizni kell az urna zárócímkéjének sértetlenségét. A sértetlenség tényét az aznap elsőként szavazó hallgató aláírásával a jegyzőkönyvben igazolja. Amennyiben a zárócímke megsérült, a szavazást meg kell ismételni.
	9. A szavazás végleges lezárása az utolsó szavazási napon történik. A lezáráskor a szavazás csak egy helyszínen folyhat. A Szavazási Bizottság egyik tagja az előre hirdetett záróidőpontban a szavazást berekeszti. Azok a hallgatók, akik a szavazás helyén tartózkodnak, még szavazhatnak. Ezután a Szavazási Bizottság a szavazást véglegesen lezárja. A szavazás végleges lezárása után szavazatot nem szabad elfogadni.
	10. Elektronikus névjegyzék vezetése esetén a szavazás bármely napján a szavazás megkezdésének feltétele, hogy a Szavazási Bizottság jelenlévő tagjai a központi adatbázissal online kapcsolatba lépjenek. A kapcsolat megszakadása esetén a szavazást – a kapcsolat újraépítéséig – fel kell függeszteni.
	11. Az elektronikus névjegyzék távoli elérése kizárólag titkosított csatornán keresztül történhet. A névjegyzék elérése során biztosítani kell mind a névjegyzéket elérő Szavazási Bizottság tag, mind pedig a névjegyzéket tároló rendszer megfelelő azonosítását.
9. **A szavazás módja urnás szavazás esetén**
	1. A Szavazási Bizottság elnöke felelős azért, hogy a szavazás napján a szavazóhelyiségben és környékén a rendet fenntartsák.
	2. A szavazóhelyiségben az a hallgató szavazhat, aki a névjegyzékben szerepel.
	3. A Szavazási Bizottság megállapítja a szavazni kívánó személyazonosságát és azt, hogy szerepel-e a névjegyzékben. A megállapítás történhet:
		1. A hallgató diákigazolványa alapján, amennyiben a diákigazolvány érvényes, és száma a névjegyzékben rögzítve van;
		2. más, személyazonosság megállapítására alkalmas okmány alapján, mely esetben a hallgató nevét, anyja nevét és lakcímét is össze kell vetni a névjegyzéken szereplő adatokkal.
	4. A névjegyzékbe a Szavazási Bizottság a szavazás megkezdése után nem vehet fel hallgatót.
	5. A Szavazási Bizottság visszautasítja azt a hallgatót, aki
		1. nem tudja személyazonosságát és lakcímét megfelelően igazolni;
		2. nem szerepel a névjegyzékben.
	6. Azokról a hallgatókról, akiknek a szavazásban való részvételét visszautasították, a Szavazási Bizottság jegyzéket vezet.
	7. Ha a szavazásnak nincs akadálya, a Szavazási Bizottság átadja a hallgatónak a szavazólapot, amelyet a hallgató jelenlétében hivatalos bélyegzőlenyomattal lát el.
	8. A Szavazási Bizottság szükség esetén - a hallgató befolyásolása nélkül - elmagyarázza a szavazás módját.
	9. Ha egy jelölt kiesett a szavazólapok elkészítése után, e tényről a Szavazási Bizottság köteles a szavazóhelyiségben elhelyezett hirdetményen, valamint szükség szerint szóban tájékoztatni a hallgatókat. A kiesett jelölt nevét a szavazólapon át kell húzni.
	10. A szavazólap átvételét a hallgató a névjegyzéken (elektronikus névjegyzék esetén külön igazolólapon) saját kezű aláírásával igazolja. Az írásképtelen hallgató helyett - e tény feltüntetésével - a Szavazási Bizottság két tagja írja alá a névjegyzéket.
	11. Elektronikus névjegyzék esetén a szavazás megtörténtének tényét a szavazólap átadásának pillanatában a Szavazási Bizottság – online kapcsolaton keresztül – bejegyzi az elektronikus névjegyzékbe.
	12. Azon hallgató, aki nem tud olvasni, illetőleg akit testi fogyatékossága vagy egyéb ok akadályoz a szavazásban, más hallgató - ennek hiányában a Szavazási Bizottság két tagjának együttes - segítségét igénybe veheti.
	13. Érvényesen szavazni csak a hivatalos szavazólapon szereplő jelöltre, szavazási kérdésre (ezen 9. §-ban együtt: jelölt) lehet.
	14. A jelöltre szavazni a jelölt neve alatti, feletti vagy melletti kör tollal történő besatírozásával lehet.
	15. Érvénytelen az a szavazólap, amely
		1. nincs ellátva a hivatalos bélyegzőlenyomattal;
		2. a lehetségesnél több szavazatot tartalmaz.
	16. Érvénytelen az a szavazat, amelyet
		1. érvénytelen szavazólapon adtak le;
		2. nem a (14) bekezdés szerint adtak le;
		3. kiesett jelöltre adtak le.
	17. A szavazat érvényességét - ha az egyéb feltételeknek megfelel - nem érinti, ha a szavazólapon bármilyen megjegyzést tettek, a jelöltek sorrendjét megváltoztatták, a jelölt nevét kihúzták, illetve nevet hozzáírtak.
	18. A hallgató a szavazólapot a Szavazási Bizottság előtt urnába helyezi.
	19. Ha a hallgató a szavazólap az urnába történő helyezése előtt jelzi, hogy a szavazólap kitöltését elrontotta, a rontott szavazólapot a Szavazási Bizottság bevonja, helyébe új lapot ad ki, és ezt a tényt a jegyzőkönyvben rögzíti. A bizottság a rontott szavazólap helyett újat személyenként csak egyszer adhat ki.
10. **A szavazatszámlálás**
	1. A Szavazási Bizottság jelen levő tagjai kötelesek összeszámlálni valamennyi szavazólapot.
	2. A Szavazási Bizottság először a fel nem használt, valamint a rontott szavazólapokat külön-külön kötegbe foglalja, és a köteget lezárja úgy, hogy a pecsét megsértése nélkül szavazólapot ne lehessen kivenni, illetőleg betenni.
	3. A Szavazási Bizottság az urna felbontása előtt ellenőrzi az urna sértetlenségét, felbontja az urnát, és meggyőződik az ellenőrző lap meglétéről, majd az urnában levő szavazólapok számát összehasonlítja a szavazókörben szavazók számával. A választás eredményének megállapításához az urnában levő szavazólapokat számba veszi.
	4. A Szavazási Bizottság ezt követően külön csoportba helyezi és összeszámlálja az érvénytelen szavazólapokat. Az érvénytelenség okát a szavazólap hátoldalára rávezeti, és azt a Szavazási Bizottság jelen levő tagjai aláírják. Az érvénytelen szavazólapokat külön kötegbe foglalja, és a köteget lezárja úgy, hogy a pecsét megsértése nélkül szavazólapot ne lehessen kivenni, illetőleg betenni. A kötegekre rá kell írni a kötegben levő szavazólapok számát.
	5. Ha a Szavazási Bizottság megállapítja, hogy az urnába olyan személy által leadott szavazólap került, aki szavazati joggal nem rendelkezik, a jelöltekre leadott érvényes szavazatok közül - a jogosulatlanul szavazók száma szerint - jelöltenként egyet-egyet érvénytelennek nyilvánít.
	6. Amennyiben olyan módon van két jelölt között kevesebb, mint 3 szavazatnyi különbség, hogy fordított sorrend a választás eredményét érdemben befolyásolná, a szavazatokat újra meg kell számlálni. Az ismételt számlálást addig kell folytatni, amíg annak eredménye valamely megelőző számlálás eredményével azonos nem lesz. A jegyzőkönyvben ezt az eredményt, valamint az ismételt számlálás tényét rögzíteni kell.
	7. Lehetőség van a szavazatok elektronikus jelfelismerő rendszerrel történő megszámlálására. Ebben az esetben újraszámolás valamennyi szavazólap újbóli beszkennelésével lehetséges.
11. **Az eredmény megállapítása**
	1. A Szavazási Bizottság a szavazatok megszámlálását követően megállapítja a választás eredményét.
	2. A Szavazási Bizottság eredményt megállapító döntése ellen annak meghirdetését követő 3 napon belül a Hallgatói Jogorvoslati Bizottság előtt előterjesztett fellebbezésnek van helye.
	3. A Szavazási Bizottságnak a választás eredményét megállapító döntése ellen
		1. a Szavazási Bizottság eredményt megállapító döntésének törvénysértő voltára, vagy
		2. az eredmények összesítésére és a választási eredmény megállapítására vonatkozó szabályok megsértésére hivatkozással lehet fellebbezést benyújtani.
	4. Ha a (3) a) pont alapján benyújtott fellebbezés elbírálása csak a szavazatok újraszámlálása útján lehetséges, és van matematikai lehetőség a választás eredményének megváltozására, a fellebbezést elbíráló Hallgatói Jogorvoslati Bizottság köteles a szavazatokat újraszámlálni. A szavazatok újraszámlálása esetén a Hallgatói Jogorvoslati Bizottság a Szavazási Bizottság tagjainak közreműködését igénybe veheti.
	5. Azt követően, hogy a Szavazási Bizottság megállapította a szavazás eredményét, a szavazatok újraszámlálására csak az (4) bekezdés alapján van lehetőség.
12. **Jegyzőkönyv**
	1. A szavazatok összeszámlálásáról és az eredmény megállapításáról jegyzőkönyvet kell készíteni. Jegyzőkönyv ceruzával nem készíthető.
	2. A jegyzőkönyveket két példányban kell kiállítani, melyeket a választási bizottság jelen levő tagjai aláírnak.
	3. A jegyzőkönyv egy-egy másolati példányát a hozzá tartozó határozatokkal együtt az illetékes Szavazási Bizottság - kérésükre, ingyenesen - átadja a jelöltek jelen levő képviselőinek. Sokszorosítás után a Szavazási Bizottság elnöke a másolatot bélyegzőlenyomattal és aláírásával hitelesíti.
	4. A Szavazási Bizottság a jegyzőkönyveket, választási iratokat, nyomtatványokat és szavazólapokat - az urnával együtt - amint lehetséges a Kancellária irodájához szállítja.
	5. A jegyzőkönyvek egy példánya a HK irodájában a szavazást követő három napon belül megtekinthető.
	6. A szavazólapokat a Kancellária irodájában az illetékes Szavazási Bizottság erre kijelölt legalább két tagjának jelenlétében kell elhelyezni, és 90 napig meg kell őrizni úgy, hogy illetéktelen személyek részére ne váljék hozzáférhetővé. A választás eredményével összefüggő kifogás esetén az érintett szavazólapokat az ügy jogerős lezárásáig kell megőrizni. 90 nap után a választási iratokat - a jegyzőkönyvek kivételével - meg kell semmisíteni.
13. **A Kari Hallgatói Fórum ügyrendje**
	1. A Fórum határozatait egyszerű többséggel hozza.
	2. A Fórum határozatképes, amennyiben az SZMSZ 1§ (3) szerint meghatározott hallgatóknak 5%-a jelen van. Amennyiben a Fórumon csak tájékoztató jellegű napirendi pontok vannak, a Fórumnak nem szükséges határozatképesnek lennie.
	3. Az SZMSZ 6. § (4) b) szerinti kezdeményezést írásban kell benyújtani a HK-hoz a Fórum napirendi pontjainak megjelölésével. A kezdeményezésnek tartalmaznia kell a kezdeményező hallgatók nevét, Neptun kódját és saját kezű aláírását. Az aláírások érvényességének ellenőrzését a HK végzi a Dékáni Hivatal és a Központi Tanulmányi Hivatal adatszolgáltatása alapján. A Fórumot össze kell hívni, amennyiben az érvényes aláírások száma eléri az SZMSZ 1. § (3) szerint meghatározott hallgatók létszámának 5%-át.
	4. A Fórumon megjelenteknek a levezető elnök személyével kapcsolatban egyetértési joguk van.
14. **Hatályba lépés**
	1. Jelen melléklet a Hallgatói Képviselet 2022. április 6-i ülését követően lép életbe.